DNS wys maande later lyk is dié van ontvoerde meisieVan links is Thokozani Msibi, Brilliant Mkhize, Themba Thubane en Knowledge Mhlanga in die Witbank-landdroshof. Foto: ANA Die liggaam van Gabisile Shabane, die 13-jarige albino-meisie van Mpumalanga wat in Januarie uit haar ouerhuis ontvoer voordat sy vermoor is, se identiteit is uiteindelik deur DNS-toetse bevestig. Annah Shabane, Gabisile se ma, het dié nuus Woensdag buite die Witbank-landdroshof bevestig. Kort vantevore het die tradisionele geneser, Thokozani Msibi, en sy medebeskuldigdes, Brilliant Mkhize, Themba Thubane en Knowledge Mhlanga, in die hof verskyn op aanklagte van ontvoering en moord. Gabisile Shabane en Nkosikhona Ngwenya, 15 maande oud, is op 28 Januarie in die vroeë oggendure by ŉ huis in Vosman buite Witbank ontvoer waar ŉ 50-jarige vrou saam met haar kinders en kleinkinders woon. Gabisile se onthoofde liggaam is in Februarie in Cullinan, oos van Pretoria, gevind. Ngwenya se liggaam is dieselfde week langs die N4-hoofweg in Mpumalanga gevind. Annah Shabane (links), praat met Linah Malatjie (middel), burgemeester van Emalahleni en Speedy Mashilo (regs), LUR vir samewerkende regering en tradisionele sake in Mpumalanga. Foto: ANA Shabane het Woensdag gesê noudat die DNS-toetse uiteindelik afgehandel is, is die reëlings vir die begrafnis aan die gang. “Dankie vir julle ondersteuning van dag een af. Ek hoop ons sal weer julle ondersteuning hê sodat die begrafnis goed sal afloop,” het Shabane aan ŉ skare van honderde mense buite die hof gesê. Staatsaanklaer Fani Mavundla het in April aan die hof gesê Gabisile is gedwing om remvloeistof gemeng met bier te drink en dagga te rook kort voordat sy vermoor is. Die kinders is vermoedelik vir moetie vermoor. Monica Nyuswa, woordvoerder van die Nasionale Vervolgingsgesag (NVG), het in Augustus verduidelik dat die DNS-toetse op Gabisile se liggaam langer neem omdat haar liggaam met die remvloeistof besoedel is. Die beskuldigdes is vroeër borgtog geweier en die saak is vandeesweek uitgestel tot 19 Augustus 2019 wanneer die verhoor in die hooggeregshof in Delmas sal begin.